फोर ब्रदर्सलाई गौरीगंगा गोल्डकप
नवलपरासीको फोर ब्रदर्स एफसीले तेस्रो जगशक्ति तेस्रो सुदूरपश्चिम गौरीगंगा गोल्डकप फुटबल प्रतियोगिताको उपाधि जितेको छ ।
धनगढी — नवलपरासीको फोर ब्रदर्स एफसीले तेस्रो जगशक्ति तेस्रो सुदूरपश्चिम गौरीगंगा गोल्डकप फुटबल प्रतियोगिताको उपाधि जितेको छ ।कैलालीको गौरीगंगा–११ स्पोर्ट्स क्लबले आयोजना गरेको प्रतियोगिता फाइनलमा स्टार सिटी युवा क्लबलाई टाइब्रेकरमा ५–४ ले हराउँदै फोर ब्रदर्स च्याम्पियन भयो । निर्धारित समयमा दुवै टोलीले १–१ गोलको बराबरी खेलेका थिए । पहिलो हाफ गोलरहित भयो । दोस्रो हाफको २७ औं मिनेटमा स्टार सिटीका कमल देउवाले गोल गर्दै अग्रता दिलाए । ४२ औं मिनेटमा फोर ब्रदर्सका दामोदर थापाले गोल गर्दै खेलमा बराबरी ल्याए ।निर्धारित समयमा थप गोल नभएपछि खेल टाइब्रेकरमा लगिएको थियो । टाइब्रेकरमा फोर ब्रदर्सका सुदीप केसी, आशिष ज्ञवाली, मिसन दर्लामी, मनोज श्रेष्ठ र हरि बुढामगरले गोल गरे । स्टार सिटीका युवराज ढकाल, माधव भण्डारी, कुशल देउवा, किरण बोहराले मात्र गोल गरे । विक्रम लामाको प्रहार गोलमा परिणत हुन सकेन ।फोर ब्रदर्सले ४ लाख र स्टार सिटीले २ लाख रुपैयाँमा पुरस्कार पाए । सर्वोत्कृष्ट खेलाडी फोर ब्रदर्सका दामोदर थापा भए । उनले ५० हजार रुपैयाँ प्राप्त गरे ।सर्वाधिक गोलकर्ता विनोद केवट, उत्कृष्ट गोलरक्षक हरि बुढामगर र उत्कृष्ट प्रशिक्षक धर्मराज भुसाल भए । तीनैजना फोर ब्रदर्सका हुन् । उत्कृष्ट रक्षक स्टार सिटीका विष्णु चौधरी, उदीयमान खेलाडी गौरीगंगा ११ स्पोर्ट्स क्लबका नीराजन धामी भए । उनीहरूले जनही १० हजार प्राप्त गरे । विजयी खेलाडीलाई सुदूरपश्चिम प्रदेशका मुख्यमन्त्री कमलबहादुर शाह, गौरीगंगा नगरपालिकाका नगर प्रमुख, उपप्रमुखलगायतले पुरस्कार वितरण गरे ।आगामी संस्करणमा पुरस्कार राशि थपेर आयोजना गर्ने क्लबका अध्यक्ष दिनेश कलेलले बताए । प्रतियोगिताको मुख्य प्रायोजकमा जगदम्बा इन्टरप्राइजेजको उत्पादन जगशक्ति गोल्ड टीएमटी फलामे छड रहेको थियो ।